Yangidan tashkil etilayotgan fuqarolik ishlari bo‘yicha tumanlararo (tumanlar) sudlari faoliyatini tashkil etish, shuningdek umumiy yurisdiksiya tumanlararo, tumanlar (shaharlar) sudlarining moddiy-texnika bazasini mustahkamlash to‘g‘risida

O‘zbekiston Respublikasi Prezidentining “Tuman va shahar umumiy yurisdiksiya sudlari faoliyatini takomillashtirish va uning samaradorligini oshirish chora-tadbirlari to‘g‘risida” 2013-yil 4-oktabrdagi PF-4570-son Farmonini bajarish yuzasidan Vazirlar Mahkamasi qaror qiladi:
 1. Fuqarolik ishlari bo‘yicha 12 ta tumanlararo (tumanlar) sudlari qo‘shimcha ravishda tashkil etilganligi, yangidan tashkil etilayotgan fuqarolik ishlari bo‘yicha tumanlararo (tumanlar) sudlarini ta’minlash hamda faoliyat ko‘rsatayotgan, ish hajmlari eng ko‘p bo‘lgan tumanlararo (shahar) sudlari xodimlari sonini ko‘paytirish uchun fuqarolik ishlari bo‘yicha sudlar sudyalarining soni 71 nafarga ko‘paytirilganligi ma’lumot uchun qabul qilinsin.
 2. Jizzax, Samarqand, Surxondaryo va Toshkent viloyatlari hokimliklari, O‘zbekiston Respublikasi Adliya vazirligi bir oy muddatda yangidan tashkil etilayotgan fuqarolik ishlari bo‘yicha sudlarni 1-ilovaga muvofiq joylashtirish va faoliyat ko‘rsatishga tayyorlash chora-tadbirlarini ko‘rsinlar. 
 3. O‘zbekiston Respublikasi Adliya vazirligi, Oliy sud hamda Aloqa, axborotlashtirish va telekommunikatsiya texnologiyalari davlat qo‘mitasi bilan birgalikda 2-ilovaga muvofiq jadval bo‘yicha umumiy yurisdiksiya tumanlararo, tumanlar (shaharlar) sudlarining moddiy-texnika bazasini mustahkamlashni, ularni zamonaviy axborot-kommunikatsiya vositalari va tizimlari bilan jihozlashni ta’minlasin.
 4. Ushbu qarorni amalga oshirish bilan bog‘liq xarajatlar Sudlarni va adliya organlarini rivojlantirish jamg‘armasi mablag‘lari hisobiga amalga oshirilsin.
 5. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov va O‘zbekiston Respublikasi adliya vaziri N.T. Yo‘ldoshev zimmasiga yuklansin.